<classify> RAIS wa Zanzibar na Mwenyekiti wa Baraza la Mapinduzi, Dk Ali Mohamed Shein amesema jukumu la kudumisha amani na usalama wa nchi ni la wananchi wote na sio la vyombo vya ulinzi na usalama pekee.Shein alisema hayo katika Viwanja vya Mnazimmoja mjini hapa, baada ya kupokea matembezi ya amsha amsha, yaliyowashirikisha makamanda na wapiganaji wa Vikosi vya Ulinzi na Usalama na Idara Maalum za Serikali ya Mapinduzi Zanzibar SMZ.Alisema kila mwananchi ana jukumu la kudumisha amani iliyopo nchini na kulinda na kuyaenzi kikamilifu Mapinduzi ya Zanzibar ya mwaka 1964. Rais Shein alisema hatua ya wakuu wa vikosi vya ulinzi na usalama ya kuanzisha aina hiyo ya matembezi, inafaa kupongezwa kwani inafanikisha dhamira ya kuwajengea ari wapinaji na kuwajengea matumaini wananchi ya kuendelea kuiamini serikali yao. Alisema dhana ya kudumisha usalama wa nchi, inatokana na Sera ya chama cha Afro Shirazi Party ASP iliyowekwa baada ya Mapinduzi ya 1964.Alisema dhana hiyo ni endelevu na haitokuwa na mbadala. Aliongeza kuwa baada ya Mapinduzi ya 1964, Zanzibar ilianzisha Jeshi la Ukombozi JLU na baada ya Muungano wa Tanzania, jeshi la wananchi wa Tanzania liliundwa, lengo kuu likiwa ni kudumisha ulinzi na usalama ndani na nje ya mipaka yake. Rais Shein alisema wakoloni mbali na kutunza usalama katika kipindi cha utawala wao, uamuzi wao haukuwa wa kisera, wakati ambapo hivi sasa kila kikosi kina sheria na kuongozwa kwa taratibu, hali inayovifanya vikosi hivyo kuwa na nidhamu ya hali ya juu.Alisema serikali zote mbili, za Jamhuri ya Muungano wa Tanzania na Serikali ya Mapinduzi ya Zanzibar ziko salama, zikitoa fursa kwa watu mbali mbali duniani kuja nchini na kufanya yale wanayoyapenda, ikiwemo utalii, fungate na mapumziko. Aidha, alisema utulivu na usalama wa kutosha uliopo hapa nchini, imekuwa kivutio kikubwa kwa watalii ndio maana wanakuja kwa wingi nchini na kusema kumekuwepo na ongezeko la ujio wao kutoka 520,000 mwaka 20172018 hadi kufikia 540,000 mwaka huu.Alieleza kuwa utalii umekuwa na tija kubwa kwa maendeleo ya kiuchumi pamoja na kuleta ustawi bora wa wananchi wa Zanzibar. Katika hatua nyingine, Rais Dk. Shein alikemea tabia ya baadhi ya watu ya kujifanya wababe na kuidharau serikali na kusema kila jambo lina mipaka yake, akibainisha usawa uliopo kwa kila mwananchi mbele ya sheria.Alisema serikali zote mbili, ya Jamhuri ya Muungano na SMZ, zinaendeshwa kwa misingi ya sheria, chini ya usimamizi wa vyombo vilivyowekwa ambavyo hufanyakazi kwa misingi ya katiba na sheria. Aliwataka wale wote waliojiandaa kufanya vituko kwa kisingizo cha uchaguzi mkuu mwaka huu, kuacha mara moja na kubainisha kuwa Zanzibar ni nchi ya Mapinduzi iliyopinduliwa ili wananchi waweze kuishi kwa amani na usalama.Alisema siasa isiwe sababu ya watu kufanya fujo na kusema uchaguzi unaendeshwa kwa misingi ya sheria, akibainisha azma ya srikali ya kuwashughulikia wale wote watakaojihusisha na uvunjifu wa amani.Aidha, Rais Shein aliwakumbusha wapiganaji hao kuwa suala la ulinzi na kuitetea nchi halina mbadala, akiahidi serikali zote mbili kuendelea kubaki salama kwa vile zimejidhatiti kulinda mipaka yake ardhini na baharini.Mapema, Mwenyekiti wa Kamati ya Ulinzi na Usalama ya Halmashauri ya sherehe na Maadhimisho ya Kitaifa, Brigedia Jenerali Fadhil Omar Nondo alisema lengo la amsha amsha ni kujenga ari na uwezo miongoni mwa vikosi hivyo pamoja na kuwajengea wananchi matumaini juu ya kuwepo kwa vikosi vyao makini. Wapiganaji hao ni kutoka JWTZ, Polisi, Uhamiaji, KMKM, Mafunzo, JKU,KVZ na Zimamoto linalenga kuyaenzi, kuyalinda na kuyatetea Mapinduzi ya 1964.  <topic>: KITAIFA 